କଟକ LocalWire-Odisha Page2LocalWire-Odisha LocalWire\nପ୍ରଶାସନ ଓ ବିଚାର ବ୍ୟବସ୍ଥାରେ ମାତୃଭାଷାର ବ୍ୟବହାର ସପକ୍ଷରେ କହିଲେ ଉପରାଷ୍ଟ୍ରପତି\nକଟକ, ଏପ୍ରିଲ ୨(ଲୋକାଲ ୱାୟାର): ଉଭୟ ପ୍ରଶାସନ ଓ ବିଚାର ବ୍ୟବସ୍ଥାରେ ମାତୃଭାଷା ବ୍ୟବହାରର ଆବଶ୍ୟକତା ରହିଛି ବୋଲି ଆଜି କଟକର ସାରଳା ଭବନରେ ଅନୁଷ୍ଠିତ ଆଦିକବି ସାରଳା ଦାସଙ୍କ ୬୦୦ତମ ଜନ୍ମବାର୍ଷିକୀ ଅବସରରେ ମୁଖ୍ୟ ଅତିଥି ଭାବେ ଯୋଗ ଦେଇ କହିଛନ୍ତି ଉପରାଷ୍ଟ୍ରପତି ଏମ୍. ଭେଙ୍କେୟା ନାଇଡୁ ।\nସେ କହିଛନ୍ତି, ସାରଳା ମହାଭାରତ ମାତୃଭାଷାରେ ରଚନା ହୋଇଥିବାରୁ ଏହାର ଗ୍ରହଣୀୟତା ଅଧିକ ରହିଛି ।\nସାହିତ୍ୟକୁ ଲୋକାଭିମୁଖୀ କରିବାରେ ସାରଳା ଦାସ ଥିଲେ ଅଗ୍ରଦୂତ । ତାଙ୍କ ରଚିତ ଗ୍ରନ୍ଥରେ ଓଡ଼ିଶାର ରାଜନୈତିକ ଓ ସାଂସ୍କୃତିକ ଚିତ୍ର ଦେଖିବାକୁ ମିଳେ ।\nଆଜିକାଲିର ଯୁବପିଢ଼ି ପଠନ ରୁଚି ବଢ଼ାଇଲେ ଏହା ସେମାନଙ୍କ ବ୍ୟକ୍ତିତବର ବିକାଶରେ ସହାୟକ ହୋଇପାରିବ ବୋଲି ସେ କହିଥିଲେ ।\nକାର୍ଯ୍ୟକ୍ରମରେ ରାଜ୍ୟପାଳ ପ୍ରଫେସର ଗଣେଶୀ ଲାଲ୍, ଆନ୍ଧ୍ର ରାଜ୍ୟପାଳ ବିଶ୍ୱଭୂଷଣ ହରିଚନ୍ଦନ, କେନ୍ଦ୍ର ପେଟ୍ରୋଲିୟମ ମନ୍ତ୍ରୀ ଧର୍ମେନ୍ଦ୍ର ପ୍ରଧାନ, ସାରଳା ସାହିତ୍ୟ ସଂସଦର ସଭାପତି ଇଂ. ପ୍ରଭାକର ସ୍ୱାଇଁ, ଅବସରପ୍ରାପ୍ତ ବରିଷ୍ଠ ପ୍ରଶାସକ ସହଦେବ ସାହୁ ଯୋଗ ଦେଇଥିଲେ ।\nକାର୍ଯ୍ୟକ୍ରମରେ ସାରଳା ସାହିତ୍ୟ ସଂସଦ ଦ୍ୱାରା 'କଳିଙ୍ଗ ରତ୍ନ' ସମ୍ମାନ ଆନ୍ଧ୍ରପ୍ରଦେଶର ରାଜ୍ୟପାଳ ବିଶ୍ୱଭୂଷଣ ହରିଚନ୍ଦନଙ୍କୁ ଦିଆଯାଇଥିଲା ।\nସର୍ବଭାରତୀୟ ଗାନ୍ଧି ସାରସ୍ୱତ ସମାବେଶରେ ବାପୁଙ୍କୁ ପ୍ରଣାମ\nଭୁବନେଶ୍ୱର, ମାର୍ଚ୍ଚ ୨୪(ଲୋକାଲ ୱାୟାର): ଜାତିର ଜନକ ମହାତ୍ମା ଗାନ୍ଧିଙ୍କ ଓଡ଼ିଶା ଆଗମନର ୧୦୦ ବର୍ଷ ପୂର୍ତ୍ତି ଏବଂ ଭାରତ ସ୍ୱାଧୀନତାର ୭୫ବର୍ଷ ପୂର୍ତ୍ତି ଅବସରରେ ରାଜ୍ୟ ସରକାରଙ୍କ ପକ୍ଷରୁ ରାଜ୍ୟବ୍ୟାପୀ ପାଳନ କରିବାକ ନିଷ୍ପତ୍ତି ହୋଇଛି ।\nଏହି ଅବସରରେ ଓଡ଼ିଆ ଭାଷା, ସାହିତ୍ୟ ଓ ସଂସ୍କୃତି ବିଭାଗ ଅଧୀନ ଓଡ଼ିଶା ସାହିତ୍ୟ ଏକାଡେମୀ ପକ୍ଷରୁ କଟକ ଗାନ୍ଧି ସ୍ମୃତି ପୀଠ, ତେଲେଙ୍ଗାପେଣ୍ଠ ଠାରେ ଏକ ସର୍ବଭାରତୀୟ ଗାନ୍ଧି ସାରସ୍ୱତ ସମାବେଶ ଆୟୋଜନ କରାଯାଇଥିଲା ।\nକାର୍ଯ୍ୟକ୍ରମକୁ କେନ୍ଦ୍ରୀୟ ଗାନ୍ଧି ସ୍ମାରକୀ ନିଧି, ନୂଆଦିଲ୍ଲୀର ଅଧ୍ୟକ୍ଷ ରାମଚନ୍ଦ୍ର ରାହି ଉଦଘାଟକ ଭାବେ ଯୋଗଦେଇ କାର୍ଯ୍ୟକ୍ରମକୁ ଉଦଘାଟନ କରିଥିଲେ ।\nପର୍ଯ୍ୟଟନ ଓ ସଂସ୍କୃତି ମନ୍ତ୍ରୀ ଜ୍ୟୋତି ପ୍ରକାଶ ପାଣିଗ୍ରାହୀ ମୁଖ୍ୟ ଅତିଥି, ସଂସ୍କୃତି ବିଭାଗ ପ୍ରମୁଖ ଶାସନ ସଚିବ ଡ. ବିଷ୍ଣୁପଦ ସେଠୀ ବିଶିଷ୍ଟ ଅତିଥି, ମୁମ୍ବାଇର ବିଶିଷ୍ଟ ଗାନ୍ଧିବାଦୀ ପ୍ରେରଣା ଦେଶାଇ, ଓଡ଼ିଆ ବିଶ୍ୱବିଦ୍ୟାଳୟ ସ୍ୱତନ୍ତ୍ର ଅଧିକାରୀ ବିଜୟ ନାୟକ, ଗାନ୍ଧିବାଦୀ ବିଦ୍ୱାନ ପ୍ରହଲ୍ଲାଦ ସିଂହ, ଜାତୀୟ ଗାନ୍ଧି ମୁ୍ୟଜିୟମ୍, ନୂଆଦିଲ୍ଲୀର ଅଧ୍ୟକ୍ଷ ଏ. ଆନ୍ନାମାଲାଇ, ଆଞ୍ଚଳିକ ଜନସମ୍ପର୍କ କାର୍ଯ୍ୟାଳୟ ଏବଂ ପତ୍ର ସୂଚନା କାର୍ଯ୍ୟାଳୟ ଅତିରିକ୍ତ ମହାନିଦେ୍ର୍ଦଶକ ରାଜିନ୍ଦର ଚୌଧୁରୀ ଯୋଗ ଦେଇଥିଲେ ।\nଓଡ଼ିଶା ସାହିତ୍ୟ ଏକାଡେମୀ ସଭାପତି ହରିହର ମିଶ୍ର ସଭାପତିତ୍ୱ କରିଥିଲେ । ଏକାଡେମୀ ସଚିବ ଶୁଚିସ୍ମିତା ମନ୍ତ୍ରୀ ପ୍ରାରମ୍ଭିକ ସୂଚନା ସହ ସ୍ୱାଗତ ଭାଷଣ ଦେଇଥିଲେ ।\nଏହି ଅବସରରେ ୧୯୨୧ ମାର୍ଚ୍ଚ ୨୩ରେ କାଠଯୋଡ଼ି ନଇବାଲିରେ ଆୟୋଜିତ ସଭାରେ ଫଟୋଚିତ୍ରର ଏକ ଜୀବନ୍ତ ପ୍ରଦର୍ଶନୀ ଆଞ୍ଚଳିକ ଜନସମ୍ପର୍କ କାର୍ଯ୍ୟାଳୟ, ଭୁବନେଶ୍ୱର ଶାଖା ଏବଂ ପତ୍ର ସୂଚନା କାର୍ଯ୍ୟାଳୟ ପକ୍ଷରୁ ଆଜାଦୀ କି ଅମୃତ ମହୋତ୍ସବ ଫଟୋ ପ୍ରଦର୍ଶନୀ ହୋଇଥିଲା ।\nସିଲଭର ସିଟି ବୋଟିଂ କ୍ଲବରେ ୱାଟର ସ୍ପୋର୍ଟ୍ସ ପାର୍କ ନିର୍ମାଣ କାର୍ଯ୍ୟର ସମୀକ୍ଷା\nMarch 17, 2021 By LocalWire LeaveaComment\nକଟକ, ମାର୍ଚ୍ଚ ୧୭(ଲୋକାଲ ୱାୟାର): ପର୍ଯ୍ୟଟକମାନଙ୍କୁ ମହାନଦୀରେ ଆଡଭେଞ୍ଚର ୱାଟର ସ୍ପୋର୍ଟ୍ସ (ଦୁଃସାହସିକ ଜଳକ୍ରୀଡ଼ା) ସହ ମନୋରଞ୍ଜନର ସୁବିଧା ଯୋଗାଇ ଦେବା ନିମନ୍ତେ ଓଡ଼ିଶା ପର୍ଯ୍ୟଟନ ଉନ୍ନୟନ ନିଗମ (ଓଟିଡିସି) ଦ୍ୱାରା କଟକର ମାତାମଠ ଠାରେ ସିଲଭର ସିଟି ବୋଟିଂ କ୍ଲବ କମ୍ପ୍ଲେକ୍ସ ପରିସରରେଏକ ୱାଟର ସ୍ପୋର୍ଟ୍ସ ପାର୍କ ସ୍ଥାପନ କରିବାକୁ ନିଷ୍ପତ୍ତି ହୋଇଛି ।\nଏହା ଶୀଘ୍ର ପର୍ଯ୍ୟଟକମାନଙ୍କ ନିମନ୍ତେ ଲୋକାର୍ପିତ ହେବ । ଓଟିଡିସି ଅଧ୍ୟକ୍ଷା ଶ୍ରୀମୟୀ ମିଶ୍ର ବରିଷ୍ଠ ପଦାଧିକାରୀ ଓ ଇଞ୍ଜିନିୟରମାନଙ୍କ ସହ କଟକ ଗସ୍ତରେ ଯାଇ ମାତାମଠଠାରେ ଏହି ୱାଟର ସ୍ପୋର୍ଟ୍ସର ଆବଶ୍ୟକ ଭିତ୍ତିଭୂମି ନିର୍ମାଣ କାର୍ଯ୍ୟ ଅଗ୍ରଗତିର ସମୀକ୍ଷା କରିଛନ୍ତି ।\nଏଠାରେ ବିଭିନ୍ନ ପ୍ରକାର ୱାଟର ସ୍ପୋର୍ଟ୍ସ ବ୍ୟତୀତ ପର୍ଯ୍ୟଟକମାନଙ୍କ ସୁବିଧା ନିମନ୍ତେ ଓଟିଡିସି ପକ୍ଷରୁ ଏକ ରେଷ୍ଟୁରାଣ୍ଟ ମଧ୍ୟ ଖୋଲାଯିବ ।\nପର୍ଯ୍ୟଟକମାନେ ମହାନଦୀର ମନୋରମ ଦୃଶ୍ୟକୁ ଉପଭୋଗ କରିବା ନିମନ୍ତେ ଏକ ଭୁ୍ୟ ପଏଣ୍ଟ ଓ ସ୍ମୃତିକୁ ସାଇତି ରଖିବାକୁ ଏକ ସେଲଫି ଜୋନ୍ ନିର୍ମାଣ କରାଯାଉଛି ।\nବର୍ଷା-ପ୍ରେମାନନ୍ଦଙ୍କ ପାଇଁ ଦୃଷ୍ଟିହୀନ ସାମ୍ ଚାଚାଙ୍କ ଗୀତ ରେକର୍ଡିଂ ହେଲା\nଭୁବନେଶ୍ୱର, ମାର୍ଚ୍ଚ ୧୪(ଲୋକାଲ ୱାୟାର): କଟକ ଜିଲ୍ଲା କିଶନନଗର ତହସିଲ ଅନ୍ତର୍ଗତ ପ୍ରହରାଜପୁର ଗ୍ରାମର ଦୃଷ୍ଟିହୀନ କଳାକାର ଅବ୍ଦଲ୍ ସମଦ୍ ନିଜାମୀ ।\nଯିଏ ସାମ୍ ସାର୍ ବା ସାମ୍ ଚାଚା ନାଁରେ ବେଶ୍ ପ୍ରସିଦ୍ଧ । ପ୍ରଥମ ଥର ତାଙ୍କ କଣ୍ଠରେ ରେକର୍ଡିଂ ହୋଇଛି ଏକ ଜଗନ୍ନାଥ ଭଜନ ।\nଗୀତଟି ରହିଛି 'ହେ ନାଥ ପତିତପାବନ' । ଏହାକୁ ଲେଖିଛନ୍ତି ବରିଷ୍ଠ ସାମ୍ବାଦିକ ଶିଶିର ଭଟ୍ଟ ମିଶ୍ର । ସଙ୍ଗୀତ ନିଦେ୍ର୍ଦଶନା ଦେଇଛନ୍ତି ଓଡ଼ିଶା ପ୍ରସିଦ୍ଧ ସଙ୍ଗୀତକାର ପ୍ରେମାନନ୍ଦ ।\nଗୀତଟି କଟକ ସିଡିଏ ସେକ୍ଟର-୯ ସ୍ଥିତ ପ୍ରତିଭା ଷ୍ଟୁଡିଓରେ ରେକର୍ଡିଂ ହୋଇଛି । ଏସବୁ ପଛରେ ଜଣଙ୍କର ପ୍ରୋତ୍ସାହନ ବିଶେଷ ଭାବରେ ରହିଥିଲା ସେ ହେଲେ ଓଲିଉଡ ଅଭିନେତ୍ରୀ ତଥା ସମାଜସେବୀ ବର୍ଷା ପ୍ରିୟଦର୍ଶିନୀ ।\nରେକର୍ଡିଂ ସମୟରେ ବର୍ଷା ଏବଂ ସାମ୍ ଚାଚାଙ୍କୁ ଆରମ୍ଭରୁ ପ୍ରୋତ୍ସାହିତ କରିଆସିଥିବା ଅବସରପ୍ରାପ୍ତ ଶିକ୍ଷକ ପ୍ରଦୀପ୍ତ କୁମାର ଆଚାର୍ଯ୍ୟ ଉପସ୍ଥିତ ରହିଥିଲେ ।\nରେକର୍ଡିଂ ପାଇଁ ବର୍ଷା ଏକ ଗାଡ଼ି ପଠାଇ ସାମ୍ ଚାଚାଙ୍କୁ ଆଣିଥିଲେ । କିନ୍ତୁ ସାମ୍ ଚାଚାଙ୍କ ସମ୍ପର୍କରେ ପୂର୍ବରୁ ସୋସିଆଲ୍ ମିଡିଆରେ ଶୁଣି ଗତ ଫେବ୍ରୁଆରୀ ମାସରେ ବର୍ଷା ତାଙ୍କୁ ତାଙ୍କ ଘରେ ଭେଟିଥିଲେ ।\nସେତେବେଳେ ସେ ସାମ୍ ଚାଚାଙ୍କୁ କଥା ଦେଇଥିଲେ ଏକ ମଞ୍ଚ ଦେବେ । ଯାହାକୁ ସେ ଆଜି ପୂରଣ କରିଛନ୍ତି ଏହି ଗୀତ ରେକର୍ଡିଂ କରି ।\nଏହା ପୂର୍ବରୁ ବର୍ଷା ନମିତା ଓ ଅନ୍ୟମାନଙ୍କୁ ଏହିଭଳି ସହାୟତାର ହାତ ବଢ଼ାଇ ଆସିଛନ୍ତି । ସାମ୍ ଚାଚା ପ୍ରଥମେ କଟକ କଳା ବିକାଶ କେନ୍ଦ୍ରରେ ତବଲା ବାଦନ ଶିଖିବାକୁ ଯାଇ ବିଭିନ୍ନ ବାଦ୍ୟଯନ୍ତ୍ର ବଜାଇଥିଲେ ।\nସେଠାରେ ଗୁରୁ ଭିକାରୀ ବଳଙ୍କ ସଂସ୍ପର୍ଶରେ ଆସି ତାଙ୍କରି ଆଶିଷରୁ ଆଜି ଏତେ ବାଟରେ ପହଞ୍ଚିଛନ୍ତି । ଦୀର୍ଘ ୪୩ବର୍ଷ ଧରି ଜଗନ୍ନାଥଙ୍କ ଭଜନ ଓ ଜଣାଣ ଗାଉଥିବା ସାମ୍ ଚାଚା ଦ୍ୱିତୀୟ ସାଲବେଗ ଭାବେ ବେଶ୍ ପରିଚିତ ।\nଏବେ ସେ କଟକ ସ୍ଥିତ ରଘୁନାଥପୁର କଲରାବାଙ୍କ ହାଇସ୍କୁଲରେ ସଙ୍ଗୀତ ଶିକ୍ଷକ ଅଛନ୍ତି ।\nବିଶାଳ ରକ୍ତ ଦାନ ଶିବିର କରିବେ ଅରିନ୍ଦମ ରୟ\nଭୁବନେଶ୍ୱର, ମାର୍ଚ୍ଚ ୧୨(ଲୋକାଲ ୱାୟାର): ଓଡ଼ିଶା ମୋ ପରିବାର ଓ ଜୀବନ ବିନ୍ଦୁ ପକ୍ଷରୁ ବିଜେଡି ଯୁବ ନେତା ଅରିନ୍ଦମ ରୟ, ୮ ଦିନ ବ୍ୟାପୀ ଏକ ବିଶାଳ ରକ୍ତଦାନ ଶିବିରର ଆୟୋଜନ କରିବାକୁ ଯାଉଛନ୍ତି ।\nରାଜ୍ୟରେ ରକ୍ତର ଘୋର ଅଭାବକୁ ଦୂର କରିବା ପାଇଁ ଏବଂ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକଙ୍କ ଆହ୍ୱାନକ୍ରମେ ଅରିନ୍ଦମ ରକ୍ତଦାନ ଅଭିଯାନ ଆରମ୍ଭ କରିିବେ ।\nଆସନ୍ତା ୧୪ରୁ୨୧ ମାର୍ଚ୍ଚ ପର୍ଯ୍ୟନ୍ତ କଟକ ଓସିଏ କନଫରେନ୍ସ ହଲରେ ଆୟୋଜିତ ହେବାକୁ ଥିବା ଏହି ରକ୍ତଦାନ ଶିବିରରେ ନିଜର ଶୁଭେଚ୍ଛୁଙ୍କ ଠାରୁ ଆରମ୍ଭ କରି ସମର୍ଥକ, ଯୁବ-ଛାତ୍ର, ମହିଳା ଦଳୀୟ କର୍ମକର୍ତ୍ତା ଏବଂ ଅନେକ ସ୍ୱେଚ୍ଛାସେବୀଙ୍କୁ ଏଥିରେ ଯୋଗ ଦେବା ପାଇଁ ଅରିନ୍ଦମ ନିବେଦନ କରିଛନ୍ତି ।\nଶ୍ରେଷ୍ଠ ଭାରତ ୱେବିନାର ଅନୁଷ୍ଠିତ\nJanuary 30, 2021 By LocalWire LeaveaComment\nଭୁବନେଶ୍ୱର, ଜାନୁଆରୀ ୩୦(ଲୋକାଲ ୱାୟାର): ଏନସିସି କଟକ ଗ୍ରୁପ୍ ପକ୍ଷରୁ ଏକ ଭାରତ, ଶ୍ରେଷ୍ଠ ଭାରତ ଫେଜ୍ ୫ ୱେବିନାର୍ ମାଧ୍ୟମରେ ଅନୁଷ୍ଠିତ ହୋଇଯାଇଛି ।\nଏଥିରେ ଓଡ଼ିଶା, ଜମ୍ମୁ କାଶ୍ମୀର ଓ ଲଦାଖ୍ରୁ ସମୁଦାୟ ୨ଶହ କ୍ୟାଡେଟ୍ ଅଂଶଗ୍ରହଣ କରିଥିଲେ ।\nଏଥିରେ 'ଦୁର୍ନୀତି ନିବାରଣ' ଶୀର୍ଷକ ଆଲୋଚନା କରାଯାଇଥିଲା । ଆଲୋଚନା ଓ ଉପସ୍ଥାପନାରେ ଅଂଶଗ୍ରହଣ କରୁଥିବା ରାଜ୍ୟମାନଙ୍କର ଇତିହାସ, ଭୂଗୋଳ, ପର୍ଯ୍ୟଟନ, ଖାଦ୍ୟ ପାନୀୟ, ସଂସ୍କୃତି, ସ୍ଥାପତ୍ୟ ଆଦି ପ୍ରଦର୍ଶନ କରାଯିବ ।\nଜାତୀୟ ସଂହତି ପ୍ରଦର୍ଶନ କରିବା ଏହି ୱେବିନାରର ଲକ୍ଷ୍ୟ ଥିଲା । ଅସମାନତା ମଧ୍ୟରେ ଏକତା, ପରସ୍ପର ବିଷୟରେ ଜ୍ଞାନ ଇତ୍ୟାଦି ।\nଏଥିରେ ନୃତ୍ୟ, ସଙ୍ଗୀତ, ଚିତ୍ରାଙ୍କନ ପ୍ରତିଯୋଗିତା ହେବ । କମୋଡର୍ ସୋମେନ୍ ବାର୍ନାଜୀ, ଡେପୁଟି ଡାଇରେକ୍ଟର ଓଡ଼ିଶା ଏହି ୱେବିନାର୍ ଉଦଘାଟନ କରିଥିଲେ ।\nଗତ ୨୮ତାରିଖରୁ ଆରମ୍ଭ ହୋଇଥିବା ଏହି କାର୍ଯ୍ୟକ୍ରମ ଆସନ୍ତା ୪ତାରିଖ ପର୍ଯ୍ୟନ୍ତ ଚାଲିବ ।\nଏବେ ସବୁ ଆରଟିଓରେ ହୋଇପାରିବ ଗାଡ଼ି ରେଜିଷ୍ଟ୍ରେସନ୍ ନବୀକରଣ\nକଟକ, ଜାନୁଆରୀ ୨୯(ଲୋକାଲ ୱାୟାର): ଏବେ ଜଣେ ବ୍ୟକ୍ତି ରାଜ୍ୟର ଯେକୌଣସି ସ୍ଥାନରୁ ଗାଡ଼ି କିଣିଥିଲେ ମଧ୍ୟ ସବୁ ଆରଟିଓଙ୍କ ନିକଟରେ ରେଜିଷ୍ଟ୍ରେସନ ନବୀକରଣ ପାଇଁ ଆବେଦନ କରିବାରେ ବାଧା ରହିବ ନାହିଁ ବୋଲି ରାଜ୍ୟ ପରିବହନ ବିଭାଗ ପକ୍ଷରୁ ଜାରି ହୋଇଥିବା ନିଦେ୍ର୍ଦଶନାମାରେ କୁହାଯାଇଛି ।\nକୌଣସି ଗାଡ଼ି ପଞ୍ଜିକରଣର ୧୫ବର୍ଷ ପରେ ନବୀକରଣ ଦରକାର ପଡ଼ୁଥିବା ବେଳେ ବର୍ତ୍ତମାନର ନିୟମାନୁସାରେ ଗାଡ଼ି କ୍ରୟ ହୋଇଥିବା ଆରଟିଓଙ୍କ ନିକଟରେ ଏହା କରାଯାଉଛି ।\nକିନ୍ତୁ ଏବେ ଯେକୌଣସି ଆରଟିଓଙ୍କ ନିକଟରେ ଏହା ହୋଇପାରିବ । ଭୁବନେଶ୍ୱର ଆରଟିଓରେ ପରୀକ୍ଷାମୂଳକ ଭାବେ ଏହା ଆରମ୍ଭ କରାଯାଇଥିବା ବିଭାଗ ପକ୍ଷରୁ କୁହାଯାଇଛି ।\n୬ ମାସରେ ଏସସିବିରେ ହଜାରେ ବ୍ୟକ୍ତି ଦେଇଛନ୍ତି ୨୩ଶହ ୟୁନିଟ୍ ପ୍ଲାଜମା\nକଟକ, ଜାନୁଆରୀ ୨୯(ଲୋକାଲ ୱାୟାର): କଟକ ଏସସିବିରେ ଗତ ୬ ମାସ ମଧ୍ୟରେ ୧ ହଜାର ଲୋକଙ୍କ ଠାରୁ ୨୩ ଶହ ୟୁନିଟ ପ୍ଲାଜମା ସଂଗ୍ରହ କରାଯାଇଛି ଯାହାକି ଦେଶରେ ରେକର୍ଡ ବୋଲି ମେଡିକାଲ ସୂତ୍ରରୁ କୁହାଯାଇଛି ।\nସଂଗୃହୀତ ୨୩ ଶହ ୟୁନିଟ ପ୍ଲାଜମାରୁ ୧୯୪୦ ୟୁନିଟ ଚିକିତ୍ସାରେ ବ୍ୟବହାର ହୋଇଥିବା ବେଳେ ପ୍ଲାଜମା ବ୍ୟାଙ୍କରେ ୩୬୦ ୟୁନିଟ ଗଚ୍ଛିତ ଥିବା କହିଛନ୍ତି ସସିବି ଟ୍ରାନ୍ସଫୁ୍ୟଜନ ମେଡିସିନ୍ ବିଭାଗର ମୁଖ୍ୟ ପ୍ରଫେସର ଡାକ୍ତର ପଙ୍କଜ କୁମାର ପରିଡା ।\nଏସସିବିର ଏହି ସଫଳତା ପାଇଁ ରାଜ୍ୟ ସ୍ୱାସ୍ଥ୍ୟ ଓ ପରିବାର କଲ୍ୟାଣ ବିଭାଗ ଏବଂ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ପ୍ରଶଂସା କରିଛନ୍ତି ।\nମାଟ୍ରିକ ପରୀକ୍ଷା ଏଥର ୮୦ ନମ୍ବର; ସବଜେକ୍ଟିଭ୍ ୫୦, ଅବଜେକ୍ଟିଭ ୩୦\nJanuary 23, 2021 By LocalWire LeaveaComment\nକଟକ, ଜାନୁଆରୀ ୨୩(ଲୋକାଲ ୱାୟାର): ମାଧ୍ୟମିକ ଶିକ୍ଷା ପରିଷଦ(ବୋର୍ଡ) ପକ୍ଷରୁ ଚଳିତ ବର୍ଷ ହେବାକୁ ଥିବା ମାଟ୍ରିକ୍ ପରୀକ୍ଷା ଢାଞ୍ଚାରେ ପରିବର୍ତ୍ତନ କରାଯାଇ ୮୦ ନମ୍ବରର ପରୀକ୍ଷା ପାଇଁ ଘୋଷଣା କରାଯାଇଛି ।\nନୂତନ ଢାଞ୍ଚାରେ ସଂକ୍ଷିପ୍ତ ଉତ୍ତରମୂଳକ ପ୍ରଶ୍ନ (ଅବଜେକ୍ଟିଭ୍)୫୦ ନମ୍ବର ଏବଂ ଦୀର୍ଘ ଉତ୍ତରମୂଳକ ପ୍ରଶ୍ନ (ସବଜେକ୍ଟିଭ୍) ୩୦ ମାର୍କ ରହିବ ।\nସଂକ୍ଷିପ୍ତ ପ୍ରଶ୍ନର ଉତ୍ତର ପାଇଁ ପରୀକ୍ଷାର୍ଥୀଙ୍କୁ ଅପଟିକାଲ ମାର୍କ ରେକଗନିସନ୍ (ଓଏମଆର୍) ସିଟ୍ ପ୍ରଦାନ କରାଯିବ ।\nଅବଜେକ୍ଟିଭ୍ ପ୍ରଶ୍ନର ଉତ୍ତର ପାଇଁ ଚାରୋଟି ବିକଳ୍ପରୁ ଗୋଟିଏ ପାଶ୍ୱର୍ରେ ଥିବା ଗୋଲକୁ ନୀଳ କିମ୍ବା କଳା ରଙ୍ଗ କରି ଉତ୍ତର ଦେବାକୁ ପଡ଼ିବ ।\nଚଳିତ ବର୍ଷ ମାଟ୍ରିକ୍ ପରୀକ୍ଷାର୍ଥୀ ନିଜ ବିଦ୍ୟାଳୟରେ ପରୀକ୍ଷା ଦେବେ । ଏଥିଲାଗି ସ୍ୱତନ୍ତ୍ର ଗାଇଡ୍ ଲାଇନ୍ ହୋଇଛି ।\nକେବଳ ସରକାରୀ ସ୍କୁଲ୍ ଗୁଡ଼ିକୁ ହିଁ ସେଣ୍ଟର ଭାବେ ଚୟନ କରାଯିବ । ଘରୋଇ ସ୍କୁଲକୁ ଏଥିରେ ଅନ୍ତର୍ଭୁକ୍ତ କରାଯାଇପାରିବ ନାହିଁ । କମ୍ ପିଲା ଥିବା ବିଦ୍ୟାଳୟରେ ନିଜସ୍ୱ ସେଣ୍ଟର ହେବନାହିଁ ।
